**ELŐTERJESZTÉS**

**Szombathely Megyei Jogú Város Közgyűlésének 2020. október 29-i ülésére**

**Javaslat a Weöres Sándor Színház Nonprofit Kft. ügyvezető igazgatójának megválasztására**

A Tisztelt Közgyűlés a 103/2020. (VI.25.) Kgy. számú határozatában döntött a Weöres Sándor Színház Nonprofit Kft. ügyvezetői tisztségének betöltésére vonatkozó pályázat kiírásáról, az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (Emtv.), valamint az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet szabályainak megfelelően.

A pályázati felhívás – amelyet eljuttattunk az Emberi Erőforrások Minisztériumához – a minisztérium honlapján 2020. július 31. napján jelent meg. A pályázat benyújtásának határideje a minisztérium honlapján történő közzétételtől számított harminc munkanap, amely 2020. szeptember 14. napján járt le.

Határidőben két pályázat érkezett, Harsányi Sulyom László és Szabó Tibor András nyújtott be pályázatot. A benyújtott pályázatok az előterjesztés 1. és 2. számú mellékletei. Mindkét pályázat megfelel a pályázati felhívásnak, a benyújtott dokumentumok hiánytalanok.

A jogszabály előírása alapján a munkáltatói jogkör gyakorlója a pályázatok véleményezésére szakmai bizottságot kért fel, melynek tagjai a következő személyek:

a) a Színházművészeti Bizottság tagjai közül jelölt ki az Emberi Erőforrások Minisztériuma 4 személyt, név szerint Szabó Ágnest, Szász Zsoltot, Szente Vajkot és Szabó K. Istvánt,

b) a miniszter által delegált tag: dr. Fülöp Péter, az Emberi Erőforrások Minisztériuma Kultúráért Felelős Államtitkárságának Művészeti, Közművelődési és Közgyűjteményi Ügyekért Felelős Helyettes Államtitkára,

c) a munkavállalók és az előadó-művészeti szervezetnél munkavégzésre irányuló jogviszonyban foglalkoztatottak által delegált tag Vlahovics Edit,

d) a Színházi Dolgozók Szakszervezete által kijelölt személy: Savanyu Gergely Ferenc,

e) valamint a munkáltatói jogkör gyakorlójának két képviselője, a Közgyűlés 103/2020. (VI.25.) Kgy. sz. határozata alapján: Horváth Soma és dr. László Győző alpolgármesterek.

A szakmai bizottság ülésére 2020. október 8. napján 14 órakor került sor. A 155/2017. (VI. 15.) Korm. rendelet 5. § (4) bekezdése szerint a szakmai bizottság üléséről és a szavazás eredményéről írásbeli jegyzőkönyv készül, amelynek melléklete a pályázatonként elkészített összegző vélemény, melyet a szavazás részletes eredményével együtt ismertetni kell a döntéshozóval. Az (5) bekezdés szerint önkormányzati fenntartó esetén a szakmai bizottság képviselői a pályázatonként elkészített összegző véleményt és a szavazás részletes eredményét a fenntartónak a pályázatokat véleményező illetékes önkormányzati bizottsági ülésén is ismertetik.

Harsányi Sulyom László pályázatáról a Bizottság az alábbi összegző véleményt alkotta: pályázata formai szempontból érvényes volt, a pályázó a pályázati feltételeknek megfelel. A Bizottság 3 igen, 6 nem szavazat mellett Harsányi Sulyom László pályázatát nem támogatta.

Szabó Tibor András pályázatáról a Bizottság az alábbi összegző véleményt alkotta: pályázata formai szempontból érvényes volt, a pályázó a pályázati feltételeknek megfelel. A Bizottság 8 igen, 1 nem szavazat mellett Szabó Tibor András pályázatát támogatta.

A pályázati felhívásban rögzítésre került, hogy a pályázatokat Szombathely Megyei Jogú Város Önkormányzatának Közgyűlése bírálja el és dönt - az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 39. § (3) bekezdése szerinti szakmai bizottság javaslata szerint – a benyújtási határidőt követő ülésén. Az Emberi Erőforrások Minisztériuma és az Önkormányzat között, a Weöres Sándor Színház közös működtetésére kötött megállapodás 13. b) pontja szerint az Önkormányzat, mint fenntartó a szakmai bizottság által javasolt személyt köteles támogatni.

Ha a pályázat eredménytelen, úgy legkésőbb az eredménytelenségről szóló döntéstől számított 30 napon belül a pályázat újra kiírásra kerül.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. október 22.**

 **/: Dr. Nemény András :/**

**Határozati javaslat**

**…../2020. (X. 29.) Kgy. számú határozat**

1.) A Közgyűlés – a szakmai bizottság javaslatával egyezően – a Weöres Sándor Színház Nonprofit Kft. ügyvezetőjének 2021. február 1. napjától 2026. január 31. napjáig terjedő határozott időtartamra Szabó Tibor Andrást választja meg munkaviszony keretében. A Közgyűlés az ügyvezető személyi alapbérét bruttó 600.000 Ft/hó összegben állapítja meg. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2.) A Közgyűlés felhatalmazza a polgármestert, hogy az ügyvezetővel a társaság nevében a fenti tartalommal a határozott idejű munkaszerződést megkösse, valamint az Alapító Okirat módosítását aláírja.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő**: 1. pont: azonnal

 2. pont: 2021. január 31.